Tore telereklaam. Heade kavatsustega kampaania. Põrgutee olla kah heade kavatsustega sillutatud (kuigi Pratchetti andmetel olla see sillutatud hoopiski külmutatud müügiagentidega). Aga juba enne uut eesti aega öeldi, et viin on vaese mehe video ja masu pole siin palju muutnud.    Või on?  Mida siis teha?    Huvialakoolide ja spordiklubide rahastamist on vähendanud kõik omavalitsused.  Üritustest õitsevad vaid Õllesummeri-laadse äriideega ettevõtmised,  ülejäänute puhul on paratamatu, et piletihind = kirves.  Teatripilet on 120-550 kr. Lõbu kestus: 2 tundi.  Veekeskuse pääse maksab 100-150 kr. 4-liikmelise pere peale seega kuni 600 kr. PÄEVAS? Lõbu kestus 3 h.  Bowling maksab 150-210 kr nägu. 2-3 h.  Spordiklubi (kangi tõstmine) on 100 kr ja hallis ringi jooksmine 55 kr. 2 tundi.  Jalgratas maksab alates 3000 kr, aga sõidupäeva lõplik hind sõltub sellest, millal K-valijad selle sult ära varastavad.  Meres ujumine ja metsas  jooksmine on tasuta, kuid samuti on hüvitiseta ka need 5 haiguspäeva, mis sealt tulevad.    Pudel viina maksab 60 kr. Nalja jätkub 4-5 tunniks.  Pubisse saab külma lörtsisaju eest sooja täitsa tasuta, välja visatakse sõltuvalt kohast kl 24.00 ja 04.00 vahel.    Valik on teie.    Alati on muidugi võimalik pöörduda Tervise Arengu Instituudi poole ja küsida sealt, kas nad ei tahaks alkovastase kampaania raha eest näiteks teie perele tervisekeskuse aastakaarti anda.    PS.  selle taandarengu instituudi vastav veebileht on õudne. Ilmselt on seda soovitanud mõni konsultant, kes tunneb mõnd inimest, kes viimase 10 aasta jooksul on teismeline olnud. Tundub, et nad on oma lehe mõttetusest isegi aru saanud ja on seetõttu piirdunud dotseeriva loengukonspektiga, keelates ära igasugused kommentaarid ja vähegi huvitavama-aktiivsema sisu.